Pellegrini, Peter, predseda NR SR (2023-11-14):
Vážené panie poslankyne, vážení páni poslanci, poprosím vás, aby ste zaujali miesto v rokovacej sále, pretože budeme o malú chvíľku začínať. (Krátka pauza.) Vážené panie poslankyne, vážení páni poslanci, otváram rokovanie 2. schôdze Národnej rady Slovenskej republiky, ktorá bola zvolaná podľa čl. 83 ods. 2 ústavy a § 17 ods. 2 zákona o rokovacom poriadku na žiadosť skupiny štyridsiatich poslancov Národnej rady. Ešte pred tým, ako začneme rokovať, vás poprosím, aby ste povstali, pretože zaznie štátna hymna Slovenskej republiky. (Štátna hymna Slovenskej republiky.) Vážené panie poslankyne, vážení páni poslanci, po voľbách do Národnej rady Slovenskej republiky konaných 30. septembra 2023 bola za poslankyňu Národnej rady za stranu SMER – sociálna demokracia zvolená aj Jana Vaľová a za volebnú koalíciu SLOVENSKO bola zvolená za poslankyňu aj pani Anna Záborská. Platnosť voľby poslankýň overila Národná rada svojím uznesením č. 6 z 25. októbra 2023 na základe správy a návrhu mandátového a imunitného výboru podľa čl. 76 ústavy a podľa § 8 ods. 2 zákona o rokovacom poriadku. Panie poslankyne, páni poslanci, vláda Slovenskej republiky vymenovala tiež jedného poslanca do funkcie vedúceho Úradu vlády Slovenskej republiky a ôsmich poslancov za štátnych tajomníkov ministerstiev. Podľa čl. 5 ods. 8 ústavného zákona č. 357/2004 Z. z. ich mandát poslanca počas výkonu funkcie nezaniká, iba sa neuplatňuje. Ďalej chcem uviesť, že poslanec Ján Hrubý, ktorý nastúpil ako náhradník za neuplatňovaný mandát poslanca Tomáša Druckera, so svojím vyhlásením sa vzdal mandátu poslanca, čím jeho mandát náhradníka na neuplatňovaný mandát poslanca Druckera zanikol. V nadväznosti na to je potrebné uviesť, že ak sa mandát poslanca neuplatňuje alebo ak sa poslanec vzdal svojho mandátu poslanca, nastupuje náhradník. Na základe uvedeného som podľa príslušných ustanovení zákona o rokovacom poriadku a zákona o podmienkach výkonu volebného práva vyhlásil na neuplatňované mandáty poslancov nastúpenie náhradníkov: na neuplatňovaný mandát za stranu SMER – sociálna demokracia – za Juraja Gedru nastupuje Jaroslav Mego, za Igora Chomu nastupuje Michal Kapuš, za Igora Melichera nastupuje Pavol Goga, za Jozefa Smatanu nastupuje Peter Sokol; za stranu HLAS – sociálna demokracia – za Michala Kaliňáka nastupuje Paula Puškárová, za Luciu Kurilovskú nastupuje Michal Bartek, za Kamila Šaška nastupuje Zdenka Mačicová, za Tomáša Druckera nastupuje Zdenko Svoboda; za Slovenskú národnú stranu – za Filipa Kuffu nastupuje Karol Farkašovský, za Štefana Kuffu nastupuje Dagmar Kramplová. Vzhľadom na to, že poslankyne Vaľová a Záborská sa z rokovania ustanovujúcej schôdze ospravedlnili a dnes sa zúčastňujú na schôdzi Národnej rady po prvý raz a rovnako aj náhradníci, ktorí sa stali poslancami, sa dnes zúčastňujú na schôdzi Národnej rady po prvý raz, podľa čl. 75 ods. 1 ústavy a § 10 ods. 4 zákona o rokovacom poriadku pristúpime k sľubu poslancov . Prosím poslankyne Janu Vaľovú a Annu Záborskú, ako aj náhradníkov Jaroslava Mega, Michala Kapuša, Pavla Gogu, Petra Sokola, Paulu Puškárovú, Michala Barteka, Zdenku Mačicovú, Karola Farkašovského, Dagmar Kramplovú a Zdenka Svobodu, aby sa dostavili do rokovacej sály, postupne predstúpili pred rečnícke miesto a zložili Ústavou Slovenskej republiky predpísaný sľub. Poslanec skladá sľub tak, že po verejnom prečítaní textu sľubu položí pravú ruku na Ústavu Slovenskej republiky, povie slovo „sľubujem“ a podá ruku predsedovi Národnej rady. Poslanec svojím podpisom potvrdí zloženie sľubu. Teraz poprosím pána podpredsedu Národnej rady Michala Šimečku, aby prečítal ústavné znenie sľubu poslanca a postupne uvádzal mená poslancov skladajúcich sľub. Zároveň prosím všetkých prítomných, aby počas skladania sľubu stáli.